钦定古今图书集成/明伦汇编/氏族典/第352卷 > 《廖用贤尚友录》 > 侯世禄〈子拱极〉
## 钦定古今图书集成/明伦汇编/氏族典/第352卷 > 《廖用贤尚友录》 > 侯世禄〈子拱极〉

按《明外史侯世禄传》：“世禄，榆林人。由世职累官凉州
副总兵。辽事亟，诏擢总兵官赴援，经略袁应泰倚任
之。天启元年，应泰将复抚顺、清河，议用大将十人，以
世禄及姜弼、梁仲善各将兵一万主清河。未行而大
兵逼辽阳，世禄、弼、仲善与李秉诚、朱万良力战，仲善
阵亡，万良败奔，为丛矢所中死。弼与世禄俱负重伤”，
溃围出，辽阳遂破。论罪，世禄以伤重，命立功自效，寻
用为固原总兵官。六年以军政拾遗罢。明年，宁、锦告
警，命以故官镇山海。崇祯元年移镇宣府。明年率师
入卫。兵溃，世禄被创，部卒剽民间，奔还镇，被劾戍边。
九年，京师被兵，率子弟从军。叙功，免戍还籍。及贼兵
临城，与子拱极固守新添门。城陷，父子见执，俱不屈
死。拱极历官山海总兵官，谢病去。